SKRIFTLIG FORESPØRGSEL E-1222/00

af Karin Riis-Jørgensen (ELDR) til Kommissionen

(14. april 2000)

Om: Efteropkrævning af told

I henhold til den generelle toldpræferenceordning indføres der tekstilvarer fra Bangladesh med oprindelsescertifikater på gunstige betingelser til det europæiske marked.

Kommissionen har foranlediget efteropkrævet told på varer, der er importeret i perioden 1994-1996. Dette skaber betydelige økonomiske vanskeligheder for europæiske importører, ligesom det har skabt stor utilfredshed, at importører, der var i god tro, er blevet holdt i uvidenhed om de involverede myndigheders mistanke om udbredte uregelmæssigheder. I denne sammenhæng ønskes følgende spørgsmål belyst:

Har Kommissionen på noget tidspunkt modsat sig, at medlemsstaternes toldmyndigheder generelt informerede importørerne om, at der var begrundet mistanke om udbredte tekniske problemer med oprindelsescertifikater fra Bangladesh?

Er det korrekt, at medlemsstaternes toldmyndigheder som følge af Kommissionens anvendelse af artikel 19 i regulativ (EØF) nr. 1468/81(1) om gensidig assistance i en periode var afskåret fra generelt at informere importørerne om, at der var mistanke om, at der var eller kunne være udbredte tekniske problemer med oprindelsescertifikater fra Bangladesh? I bekræftende fald bedes nævnte periode tillige oplyst?

Hvilke medlemsstaters myndigheder har informeret Kommissionen om, at der var eller kunne være udbredte tekniske problemer i forbindelse med oprindelsescertifikater fra Bangladesh? Hvornår blev denne information meddelt Kommissionen?

Er det korrekt, at Kommissionen og nogle af medlemsstaternes toldmyndigheder oprindeligt havde planlagt at gennemføre en mission til Bangladesh allerede i begyndelsen af 1996. I bekræftende fald bedes oplyst baggrunden for denne mission, hvilke af medlemsstaternes toldmyndigheder der var involveret heri, samt hvornår denne mission skulle have været gennemført, og hvorfor den ikke blev gennemført?

Hvornår og med hvilke medlemsstaters toldmyndigheder som deltagere, er der med Kommissionens mellemkomst blevet nedsat ét eller flere ad hoc udvalg og/eller afholdt ad hoc møder til behandling af spørgsmålet om kvaliteten og rigtigheden af oprindelsescertifikater fra Bangladesh?

(1) EFT L 144 af 2.6.1981, s. 1.

Svar afgivet på Kommissionens vegne af Michaele Schreyer

(19. juni 2000)

Kommissionen har ikke på noget tidspunkt søgt at hindre medlemsstaterne i at tage de nødvendige skridt over for importørerne. Faktisk har Kommissionen selv offentliggjort en Meddelelse til importørerne(1), hvori den orienterer alle fællesskabsimportører om mulige problemer vedrørende nøjagtigheden af oprindelsescertifikat formular A for tekstilvarer med oprindelse i Bangladesh.

Det Europæiske Kontor for Bekæmpelse af Svig har forsynet Kommissionen med en række enkeltoplysninger i sagen.

I forbindelse med nogle ad hoc-møder i sidste halvdel af 1995 og første halvdel af 1996 gav visse medlemsstater, bl.a. Danmark, Tyskland, Nederlandene og Det forenede Kongerige, udtryk for bekymring over for Kommissionen med hensyn til, hvordan ordningen for den efterfølgende verifikation af den generelle toldpræferenceordnings formular A, udstedt i Bangladesh, fungerede. Disse bekymringer blev dog ikke formuleret som begrundet mistanke om udbredte tekniske problemer.

De praktiske arrangementer omkring EF-delegationens besøg i Bangladesh var baseret på oplysninger, der stammede fra Kommissionens delegation i Dhaka. Som følge af de voldsomme strejker i Bangladesh i 1996, der i vid udstrækning var rettet direkte mod tekstilfabrikkerne, var det først muligt for en EF-delegation at aflægge et sådant besøg med alle nødvendige sikkerhedsgarantier i november 1996.

Undersøgelsen af de enkelte oprindelsescertifikater, formular A, med henblik på at fastslå dokumenternes ægthed og nøjagtigheden af de deri indeholdte oplysninger, fandt sted i form af en række fællesundersøgelser, der blev udført af Fællesskabets delegation (Kommissionen og repræsentanter for Belgien, Danmark, Tyskland, Frankrig, Italien, Nederlandene og Det Forenede Kongerige) og myndighederne i Bangladesh i november og december 1996. Et forberedende ad hoc-møde var blevet afholdt i Bruxelles i oktober 1996, hvori deltog repræsentanter for Belgien, Danmark, Tyskland, Spanien, Frankrig, Italien, Nederlandene, Østrig, Sverige og Det Forenede Kongerige. I den følgende tid blev der afholdt en række møder, især i januar 1997, med repræsentanter for de medlemsstater, der havde deltaget i missionen, og tillige i februar 1997, hvor alle medlemsstater deltog, med undtagelse af Frankrig.

(1) EFT C 107 af 5.4.1997.